Skenkings broodnodig vir vierpotigesDie Dierebeskermingsvereniging (DBV) van Tshwane het opnuut ŉ beroep op die publiek gedoen om met broodnodige kosskenkings die nood van die groot aantal troeteldiere en plaasdiere in sy sorg te help verlig. Volgens Elsa Daniels, woordvoerder van die DBV Tshwane, word die DBV se behoefte aan kos al groter weens die instroming van diere op ŉ daaglikse grondslag. “Die groot uitdaging wat die DBV in die gesig staar, is die nalatigheid van eienaars wat nie hulle diere laat steriliseer nie. Bokse en bokse vol ongewenste babakatjies of -hondjies word daagliks by die DBV afgelaai omdat die eienaars nie in staat is om vir hulle te sorg nie,” vertel Daniels. Eienaars wat gewoonlik verhuis na ŉ nuwe woning waar diere nie toegelaat word nie, los dikwels ook hulle geliefde troeteldiere in die DBV se sorg. “Die DBV se goue reël is dat ons geen dier mag weier of wegwys nie.” Daniels vertel dat agt gekwalifiseerde inspekteurs van die DBV se inspektoraatafdeling dag en nag inspeksies hou oor alle gebiede in Tshwane en so hordes hawelose en mishandelde diere red. Yorkie (Foto: Verskaf) Die DBV is grootliks afhanklik van die publiek om sy oë en ore op die grond te wees en enige dieremishandeling of -verwaarlosing in hulle gebied aan te meld. Daar is inspekteurs 24 uur per dag aan diens wat dadelik ontplooi kan word indien ’n saak van dieremishandeling aangemeld word. Volgens Daniels kry hulle gereeld te doen met eienaars wat verhuis en hulle honde met kettings sonder kos en water aan ’n boom vasmaak. “Ons versoek die publiek om eerder die diere vir ons te bring as om hulle net aan hulle eie genade oor te laat. Ons kry hartverskeurende gevalle waar honde en katte net in swartsakke en kartonbokse langs die snelweg en in die veld afgelaai word omdat die eienaars hulle nie meer wil hê nie,” sê Daniels. Daniels vertel dat hulle die publiek sover menslik moontlik bewus maak daarvan om diere aan te neem. “Indien iemand ŉ dier kom aanneem, maak ons seker die dier is gesteriliseer, ingeënt en ontwurm voordat hy in die nuwe eienaar se sorg geplaas word. Ons plant ook mikroskyfies in elke dier se nek om te voorkom dat hulle wegraak en om te verseker dat die dier ‘n permanente identifikasie het,” sê Daniels. Afgesien van die vierpotige troeteldiere, neem die DBV ook plaasdiere soos donkies, beeste, hoenders, perde en hase in sy sorg. Donkies (Foto: Verskaf) “Ons is ’n niewinsgewende organisasie en kry geen finansiering van die stadsraad af nie. Ons maak ten volle staat op finansiële skenkings in die vorm van private skenkings, maandelikse donasies of debietorders.” Die DBV hou ook gereeld geldinsamelingsprojekte om inkomste te genereer. Op 13 April vanjaar is die 2,3 km lange “Wag-a-Walk”-pretloop by die Smuts-huis in Irene as ŉ jaarlikse instelling ten bate van die DBV van stapel gestuur. Volgens Daniels beoog hulle om weer ná die winter ŉ pretloop te reël. Verder probeer die DBV bewustheid skep deur middel van advertering of mediaverklarings. Die publiek word aangemoedig om ook die DBV se Facebookblad te besoek. Die DBV se grootste behoefte tans is kos vir die diere, maar ander skenkings soos ontwurmingstablette, vlooipoeier en selfs komberse vir die snerpende koue wat nader kruip, is ook welkom. “Vir die katte benodig ons katkos, katsand en vlooipoeier. Die hasies sal enige vars groente geniet. Die donkies en perde sal vars hooi baie geniet,” sê Daniels. “Ons is baie dankbaar vir alle bydraes wat ons ontvang. Enige donasie maak ŉ verskil, klein of groot.”